Arvid Kleven

**Arvid Parly Kleven** () var ein norsk komponist og fløytist. Kleven var påverka av impresjonismen og ekspresjonismen, men av di han døydde ung og dei nye tonane hans møtte sterk motstand i Noreg i samtida, har han i stor grad vorte gløymd av ettertida. 

## Biografi

Far hans døydde før han vart fødd, og mor hans emigrerte til USA utan å ta med seg den 4-5 år gamle sonen. Arvid voks opp hjå besteforeldre i Trondheim. Det vakna tidleg ei interesse for fløytespel hjå guten, og han framførte til og med eigne fløytekomposisjonar med gutekorpset i Trondheim. Dette resulterte i at han vann eit legat for vidare musikkstudiar i Oslo etter enda grunnutdanning i heimbyen.

19 år gamal kom Arvid Kleven som fløytist til Nationaltheatrets orkester i Oslo, men frå og med 1919 spela han fast i Filharmonisk Selskaps Orkester. Kleven studerte fløyte under Axel Andersen og teori under Gustav Lange. Han hadde lite utdanning innan komposisjon, men hadde nokre kortare studieopphald i Paris og Berlin. Han var influert av både impresjonismen og ekspresjonismen i musikken sin, og braut gjennom med orkesterverket *Lotusland* (1922), skrive i Paris. Han var ein dyktig arrangør, og hans neste orkesterverk, *Skogens søvn* frå 1923, fekk representera Noreg under den nordiske musikkfesten i Stockholm i 1927. 

Då Klevens *Symfonisk fantasi* vart urframført av det filharmoniske selskap i Oslo i 1926, vart verket regelrett slakta av tilhøyrarane. Norsk musikkliv var enno i stor grad prega av tradisjonen etter Edvard Grieg og Johan Svendsen, og sjølv om impresjonisme/ekspresjonisme ikkje var flunkande nye kunstretningar på kontinentet, slo det ikkje gjennom i gamlelandet. David Monrad Johansen skreiv i ettertid at komponisten burde gå «den musikalske rekruttskole» for å læra seg «visse uforgjængelige love, som det ikke gaar an ustraffet at trodse». Hans siste orkesterverk, *Sinfonia libera* vart skrive 1926-1927.

Etter at Arvid Kleven døydde av giktfeber i 1929, vart korkje *Symfonisk fantasi* eller *Sinfonia libera* framført fleire gonger. *Lotusland* vart hans mest kjende verk, og vart stundom  framført. Også i etterkrigstida, då modernismen slo gjennom i norsk musikk, var Klevens musikk gløymt. Ikkje før etter tusenårsskiftet, då komponisten Robert Rønnes hadde restaurert komposisjonane hans, vart det blåse liv i musikken hans på ny. *Sinfonia libera* vart framført av Stavanger symfoniorkester den 26. mai 2006. Dette var fyrste framføring av verket sidan komponisten gjekk bort. Eit anna verk av Kleven, *Poeme for obo og piano* (1922) vart urframført av oboisten Linda Lien ved Norges Musikkhøgskole i 2007, ved hjelp av arbeidet til Rønnes.

## Verk
* 1917: *Vikingtog*, marsj for piano
* 1920: *Dæmring* for solo piano
* 1920: *Vandliljer jeg et tjern*
* 1920: *Poema for Cello og Piano*
* 1921: *Appassionato* for solo piano
* 1922: *Poeme for Lisenser og Piano*
* 1922: *Til historiske bilder* for piano
* 1922: *Lotusland* for orkester
* 1922: *Å Aquareller* for orkester
** *Clair De Lune*
** *Regnbueøen*
* 1922: *Valse Mignonne* for kammerorkester
* 1922: *Canzonetta for Fiolin og Piano*
* 1923: *Skogens Søvn* for orkester
* 1923: *Der Wald Sove* for orkester
* 1924: *Sonate 1 for Fiolin og Piano*
* 1925: *Fiolinsonate*
* 1925: *3 Sange for Sopran og Piano*
* 1925: *Piano Trio* for fiolin, cello og piano eller to fagott og piano
* 1926: *Symfonisk Fantasi*
* 1926: *3 Sange for Sopran og Piano*
* 1927: *Sinfonia Libera I Grunn Parte*
* 1928: *Les Preludier*, zwei Präludien for piano

## Diskografi
**Lotusland: Symphonic works by Arvid Kleven* Stavanger Symphony Orchestra, Susanna Mälkki  2010   BIS-CD-1542

## Kjelder

* Mic.no, 23.05.05: Et eget århundre: Arvid Klevens Symfonisk Fantasi op. 15. Av Øyvin Dybsand. Vitja 13.02.14

; Fotnotar